b'\n_START_ARTICLE_\nAna: Prepovedana ljubezen\n_START_SECTION_\nSnov in motiv\n_START_PARAGRAPH_\nV romanu so izpostavljeni trije motivi. Prvi je tematika romanti\xc4\x8dne ljubezni, ko v adolescenci mladostnik vse do\xc5\xbeivlja bolj intenzivno, saj si oblikuje predstave o \xc5\xbeivljenju, najstni\xc5\xa1ka ljubezen pa je pomembno gibalo in osrednji del miselnega sveta v tem obdobju odra\xc5\xa1\xc4\x8danja. Drugi motiv je sodobna vloga u\xc4\x8ditelja, ki se je korenito spremenila od Kersnikovih \xc4\x8dasov Jare gospode, Ciklamna, Agitatorja, ko je bil u\xc4\x8ditelj nosilec liberalnih in narodno prebujenih idej, preko Cankarjevega idealista Martina Ka\xc4\x8durja do danes, ko se pedago\xc5\xa1ki delavci soo\xc4\x8dajo s sodobnimi izzivi izobra\xc5\xbeevanja, novimi metodami pou\xc4\x8devanja in nizkimi pla\xc4\x8dami. Tretji motiv je t.i. "medijski lin\xc4\x8d," ko se mediji podijo za senzacionalisti\xc4\x8dnimi novicami, ali jih sami ustvarijo, redko kdo pa se vpra\xc5\xa1a, koliko nedol\xc5\xbenih \xc5\xbeivljenj je pri tem uni\xc4\x8denih.\n_START_SECTION_\nVsebina\n_START_PARAGRAPH_\nNa gimnazijo pride novi u\xc4\x8ditelj, Brane Tratnik, ki med dijakinjami povzro\xc4\x8di val zaljubljenosti. Najbolj se nad njim navdu\xc5\xa1ita Ana Krajnc in Sara Mlakar. Tratnik, profesor sloven\xc5\xa1\xc4\x8dine, z dijaki pripravlja dramsko izvedbo Ane Karenine. Glavno vlogo prevzame Ana Krajnc. Meja med igro in resni\xc4\x8dnostjo, v katero sta vpeta tudi Anin fant Matej in njena najbolj\xc5\xa1a prijateljica Sara, so kmalu zabrisane. Vrhunec zapleta se zgodi na \xc5\xa1olskem izletu v Benetkah, nakar gredo stvari samo \xc5\xa1e navzdol. U\xc4\x8ditelj je v suspenzu ter postane tar\xc4\x8da "lova na \xc4\x8darovnice," Ana izgine neznano kam. "Prepovedana ljubezen" med dijakinjo in u\xc4\x8diteljem postane medijska senzacija. Toda kaj se je v resnici zgodilo med njima? Razkritje Aninega dnevnika vr\xc5\xbee novo lu\xc4\x8d na dogodek. Kljub temu sta za dognanje resnice odlo\xc4\x8dilna dva iztrgana lista. Ali se bosta na\xc5\xa1la? In kje se nahaja Ana Krajnc, slovenska Ana Karenina, kot so jo poimenovali mediji?'